उत्तर भारत में ठंड का भीषण प्रकोप जारी  
उत्तर भारत में शनिवार को सर्द हवाओं और ठंड का प्रकोप जारी रहा। कई राज्यों में हालांकि, धूप खिलने से लोगों को थोड़ी राहत मिली।
उत्तर भारत में शनिवार को सर्द हवाओं और ठंड का प्रकोप जारी रहा। कई राज्यों में हालांकि, धूप खिलने से लोगों को थोड़ी राहत मिली लेकिन मौसम विभाग के मुताबिक आने वाले दिनों में तापमान में गिरावट जारी रहेगी। हिमाचल में केलांग सबसे ठंडा स्थान रहा। यहां न्यूनतम तापमान शून्य से 6.1 डिग्री सेल्सियस नीचे दर्ज किया गया।   राजधानी दिल्ली में शनिवार को इस मौसम की अब तक की सबसे सर्द सुबह दर्ज की गई। यहां का न्यूनतम तापमान 3.3 डिग्री सेल्सियस रहा। जबकि श्रीनगर में तापमान शून्य से 3.3 डिग्री सेल्सियम नीचे दर्ज किया गया।   कई दिनों से कड़ाके की ठंड का सामना कर रहे उत्तर प्रदेश और बिहार के लोगों को शनिवार को धूप खिलने से थोड़ी राहत मिली लेकिन दोनों राज्यों में सर्दी बरकरार है। वहीं, पंजाब और हरियाणा में जमा देने वाली सर्दी पड़ रही है।   राजधानी दिल्ली में अधिकतम तापमान औसत 20 डिग्री सेल्सियस से दो स्तर कम रिकॉर्ड किया गया जबकि आद्रता न्यूनतम 33 और अधिकतम 93 के बीच रही।  मौसम विज्ञान विभाग का मानना है कि आने वाले सप्ताह में तापमान में और गिरावट होगी।  विभाग के एक अधिकारी के मुताबिक, "रविवार को धुंध छाया रहेगा और निम्नतम तापमान तीन डिग्री सेल्सियस रहने का अनुमान है। दिन में आसमान साफ रहेगा। अधिकतम तापमान 20 डिग्री सेल्सियस के आप-पास रह सकता है।"  उत्तर प्रदेश में पर्वतीय क्षेत्रों से आने वाली सर्द हवाओं के कारण सर्दी बरकरार है लेकिन धूप खिलने से लोगों को कुछ राहत अवश्य मिली है।   शनिवार सुबह से प्रदेश के ज्यादातर हिस्सों में धूप खिलने से लोग मकानों की छतों और उद्यानों में धूप का मजा लेते नजर आए।   मौसम विभाग के निदेशक जेपी गुप्ता ने बताया कि आने वाले कुछ दिन कोहरा छाने की सम्भावना नहीं है। धूप खिलेगी जिससे लोगों को दिन में शीतलहर से कुछ राहत रहेगी, लेकिन रात में ठंड बरकरार रहेगी।  उत्तर प्रदेश में शीतलहर और सर्दी से अब तक कुल 141 लोगों की मौत हो चुकी है। प्रदेश सरकार की तरफ से अब तक ठंड से बचाव के उपायों पर करीब सात करोड़ की राशि आवंटित की गई है।  ताजमहल के शहर आगरा में शनिवार की सुबह सर्द रही। यहां न्यूनतम तापमान 2.8 डिग्री सेल्सियस दर्ज किया गया। वैसे जल्दी ही धूप खिलने से दिन गर्म हो गया।  पूरा आगरा शहर इन दिनों क्रिसमस के माहौल में डूबा हुआ है।  शुक्रवार को यहां अधिकतम तापमान 20.2 डिग्री सेल्सियस दर्ज किया गया।  पटना समेत राज्य के कई इलाकों में शनिवार को मौसम में अचानक बदलाव आ गया। सुबह खिली हुई धूप निकली हालांकि तापमान में गिरावट दर्ज की गई।   पटना मौसम विभाग के अनुसार पटना में सुबह का तापमान 8.1 डिग्री सेल्सियस दर्ज किया गया जबकि शुक्रवार को पटना का न्यूनतम तापमान 10. 2 डिग्री सेल्सियस था। इसी तरह गया का तापमान 9. 3 डिग्री सेल्सियस, पूर्णिया का 9. 2 डिग्री सेल्सियस तथा भागलपुर का तापमान 10.2 डिग्री सेल्सियस रिकॉर्ड किया गया। लोगों ने धूप का भरपूर आनंद लिया।   उधर, जम्मू एवं कश्मीर में शनिवार को पूरी कश्मीर घाटी के तापमान में गिरावट दर्ज की गई। श्रीनगर में न्यूनतम तापमान शून्य से 3.3 डिग्री सेल्सियस नीचे दर्ज किया गया। अगले सप्ताह भी शीतलहर जारी रह सकती है।  मौसम विज्ञान विभाग में निदेशक सोनम लोटस ने बताया, "पूरी घाटी व लद्दाख क्षेत्र में अगले सात दिन तक सर्द व सूखा मौसम बना रहेगा।" उन्होंने कहा, "रात का तापमान और कम होने का अनुमान है। इस साल कश्मीर में क्रिसमस व नव वर्ष की पूर्व संध्या पर हिमपात न होने का अनुमान है।"  उत्तरी कश्मीर के गुलमर्ग स्की रिसॉर्ट में न्यूनतम तापमान शून्य से 11.6 डिग्री सेल्सियस नीचे दर्ज किया गया। राज्य में लेह शहर सबसे सर्द रहा, जहां न्यूनतम तापमान शून्य से 15 डिग्री नीचे दर्ज किया गया।  हरियाणा के हिसार में न्यूनतम तापमान 0.3 डिग्री सेल्सियस रिकॉर्ड किया गया जबकि चण्डीगढ़ में न्यूनतम तापमान सामान्य से तीन स्तर नीचे 1.9 डिग्री सेल्सियस रहा।  हिमाचल में केलांग सबसे ठंडा स्थान रहा। यहां न्यूनतम तापमान शून्य से 6.1 डिग्री सेल्सियस नीचे दर्ज किया गया। जबकि मनाली में तापमान शून्य से 0.4 और सोलन में शून्य से 1.7 डिग्री सेल्सियस नीचे दर्ज किया गया।